62019CO0075_INF
Определение на Съда (девети състав) от 6 ноември 2019 г. —BNP Paribas Personal Finance SA Paris Sucursala Bucureşti и Secapital
(Дело C‑75/19) (
1
)
„Преюдициално запитване — Член 99 от Процедурния правилник на Съда — Директива 93/13/ЕИО — Потребителски договори — Потребителски кредит — Производство за принудително изпълнение — Петнадесетдневен срок, считано от уведомяването за производството по принудително изпълнение, за изтъкване на неравноправния характер на клауза“
Защита на потребителите — Неравноправни клаузи в потребителските договори — Директива 93/13 — Производство за принудително изпълнение — Национална правна уредба, съгласно която правото на потребителя да изтъкне наличието на неравноправна клауза, за да се противопостави на принудителното изпълнение, е обвързано със съвсем кратък срок — Недопустимост — Несъответствие с принципа на ефективност — Национална правна уредба, която предвижда право на потребителя да изтъкне наличието на неравноправна клауза в рамките на друго производство, а не в рамките на защитата срещу принудителното изпълнение — Производство, което не е обвързано със срок и няма последици за производството по принудително изпълнение — Липса на последици
(Директива 93/13 на Съвета)
(вж. т. 28—34 и диспозитива)
Диспозитив
Директива 93/13/ЕИО на Съвета от 5 април 1993 година относно неравноправните клаузи в потребителските договори трябва да се тълкува в смисъл, че не допуска разпоредба от националното право, съгласно която потребител, който е сключил договор за заем с кредитна институция и срещу когото този търговец е започнал производство по принудително изпълнение, след изтичането на петнадесетдневен срок от уведомлението за първите действия в това производство губи правото да се позовава на наличието на неравноправни клаузи, за да се противопостави на това производство, и то дори ако съгласно националното право посоченият потребител разполага с право на иск за установяване на наличието на неравноправни клаузи, за предявяването на който няма срок, но решението по който няма последици за решението в края на производството по принудително изпълнение, което може да породи задължително действие за потребителя преди изхода на производството по иска за установяване на наличието на неравноправни клаузи.
(
1
)	ОВ C 164, 13.5.2019 г.